DOI: 10.14457/tu.the.2014.62
title: การบริหารงานการผลิตรายการโทรทัศน์ พฤติกรรมการรับชม การใช้ประโยชน์ และความพึงพอใจของช่องรายการเพลง: กรณีศึกษา เวรี่ ทีวี (Very TV)

description: การวิจัยเรื่อง “การบริหารงานการผลิตรายการโทรทัศน์ พฤติกรรมการรับชม การใช้ประโยชน์และความพึงพอใจของช่องรายการเพลง กรณีศึกษา เวรี่ ทีวี (Very TV)” มีวัตถุประสงค์การวิจัยเพื่อศึกษาการบริหารงานการผลิตรายการของ บริษัท เวรี่ เอ็นเตอร์เทนเมนท์ ผู้ผลิตรายการช่องเวรี่ ทีวี รวมถึงศึกษาลักษณะทางประชากรศาสตร์ พฤติกรรมการรับชมรายการ การใช้ประโยชน์จากเนื้อหา และความพึงพอใจต่อเนื้อหาของช่องเวรี่ ทีวี ของกลุ่มผู้ชมการวิจัยครั้งนี้เป็นการวิจัยแบบผสม (Mixed Method) โดยในส่วนของการวิจัยเชิงคุณภาพ (Qualitative Method) จะเป็นการศึกษาเกี่ยวกับการบริหารงานการผลิตรายการของช่องเวรี่ ทีวี ใช้การสัมภาษณ์เชิงลึก (In-depth Interview) กับ นาย สมิทธิ เพียรเลิศ กรรมการผู้จัดการ บริษัท เวรี่ เอ็นเตอร์เทนเมนท์ จำกัด ประกอบกับการศึกษาเอกสารที่เกี่ยวข้อง (Documentary Research) ส่วนการวิจัยเชิงปริมาณ (Quantitative Research) จะศึกษาเกี่ยวกับลักษณะทางประชากรศาสตร์ พฤติกรรมการรับชม การใช้ประโยชน์ และความพึงพอใจของกลุ่มผู้ชมรายการช่อง เวรี่ ทีวี กลุ่มตัวอย่างคือ กลุ่มผู้ชมที่เปิดรับชมรายการของช่องเวรี่ ทีวี และติดตามข่าวสารจากแฟนเพจเฟซบุคของช่องเวรี่ ทีวี  ที่เว็บไซต์  https://www.facebook.com/VERYTV จำนวน 400 คน อาศัยแบบสอบถาม (Questionnaire) เป็นเครื่องมือในการเก็บรวบรวมข้อมูลผลการวิจัยเกี่ยวกับการบริหารงานการผลิตรายการของช่องเวรี่ ทีวี พบว่า การบริหารงานแบบองค์กรขนาดเล็ก มีการบริหารงานที่ยืดหยุ่นได้ตามสถานการณ์ การรวมศูนย์อำนาจการตัดสินใจ โดยมีผู้บริหารที่มีความกล้าเสี่ยง และกล้าตัดสินใจ รวมถึงการมีทีมงานที่มีประสบการณ์ ทำให้ช่องเวรี่ ทีวี สามารถผลิตรายการที่มีความแปลกใหม่ และได้รับความนิยมจากกลุ่มผู้ชมรายการ นอกจากนี้ การวาง กลยุทธ์ที่เน้นผลกำไรเป็นหลัก โดยเลือกตัดกิจกรรมที่สร้างผลกำไรได้น้อย และจัดสรรทรัพยากรไปในส่วนของการผลิตรายการ ทำให้ช่องเวรี่ ทีวี มีผลกำไร และสามารถอยู่รอดได้ท่ามกลางการเปลี่ยนแปลงของธุรกิจช่องรายการเพลงผลการวิจัยด้านลักษณะทางประชากรศาสตร์ พฤติกรรมการรับชม การใช้ประโยชน์ และความพึงพอใจของกลุ่มผู้ชมรายการช่อง เวรี่ ทีวี พบว่า กลุ่มผู้ชมรายการหลักส่วนใหญ่เป็นกลุ่มนักเรียนหญิง อายุระหว่าง 15-17 ปี กำลังศึกษาอยู่ในระดับมัธยมปลาย ส่วนใหญ่เปิดรับชมรายการช่องเวรี่ ทีวีผ่านทางโทรทัศน์ที่บ้านมากที่สุด ติดตามรับชมรายการมาเป็นระยะเวลาน้อยกว่า 1 ปี โดยเปิดรับชมรายการ 3-4 วันต่อสัปดาห์ ลักษณะการเปิดรับชมรายการเป็นแบบเปิดไว้ตลอด แต่ตั้งใจดูบ้างไม่ตั้งใจบ้างมากที่สุด ระยะเวลาในการรับชมรายการแต่ละครั้งคือ น้อยกว่า 1 ชั่วโมง และรายการที่เปิดรับชมมากที่สุด คือ Asian Delight มีการใช้ประโยชน์จากเนื้อหารายการ อยู่ในระดับ มาก และมีความพึงพอใจต่อเนื้อหารายการของช่องเวรี่ ทีวี ในระดับ มากการทดสอบสมมติฐาน พบว่า เพศ อายุ ระดับการศึกษา อาชีพ และรายได้ต่อเดือน ส่งผลต่อช่องทางการรับชมรายการที่แตกต่างกัน กล่าวคือ กลุ่มผู้ชมที่เป็นวัยรุ่น และมีรายได้น้อย จะรับชมรายการทางโทรทัศน์ที่บ้านเป็นหลัก ต่างจากกลุ่มผู้ชมที่มีอายุ อาชีพ และรายได้ที่สูงกว่าจะสามารถเปิดรับชมรายการในช่องทางที่หลากหลายกว่า เช่น ทางคอมพิวเตอร์ โทรศัพท์มือถือ หรืออุปกรณ์พกพาอื่น ๆ ได้ ส่วนความถี่ในการรับชมรายการต่อสัปดาห์ อายุ ระดับการศึกษา อาชีพ และรายได้ต่อเดือน ส่งผลต่อความถี่ในการรับชมรายการต่อสัปดาห์ที่แตกต่างกัน กล่าวคือ กลุ่มผู้ชมที่เป็นวัยรุ่นที่เป็นนักเรียน และนักศึกษาจะมีเวลาว่างมากกว่ากลุ่มวัยทำงาน จึงสามารถติดตามรับชมรายการตลอดสัปดาห์ได้สม่ำเสมอกว่า เช่นเดียวกับที่ตัวแปรอาชีพ และรายได้ต่อเดือน ส่งผลต่อระยะเวลาในการรับชมรายการในแต่ละครั้งแตกต่างกัน กล่าวคือ นักเรียน และนักศึกษาเป็นอาชีพที่มีเวลาว่างในการรับชมรายการในแต่ละครั้งได้มากกว่า นอกจากนี้ ยังสามารถอธิบายได้ว่า กลุ่มวัยรุ่น ซึ่งเป็นกลุ่มผู้ชมเป้าหมายของช่องเวรี่ ทีวี ให้ความสนใจที่จะเปิดรับชมรายการมากกว่ากลุ่มอื่น ส่วนในด้านการใช้ประโยชน์จากเนื้อหาของช่องเวรี่ ทีวี กับ ความพึงพอใจต่อเนื้อหาของช่องเวรี่ ทีวี พบว่า การใช้ประโยชน์จากเนื้อหาของช่องเวรี่ ทีวี มีความสัมพันธ์กับความพึงพอใจต่อเนื้อหาของช่องเวรี่ ทีวี ในระดับ สูงมาก